ไฟแนนซ์ทูเดย์
ผลพวงจากสึนามิในญี่ปุ่นอาจกระทบกระเทือนถึงการเป็น &#8220;ผู้ถือหุ้นใหญ่&#8221; ในธนาคารเพื่อการพัฒนาแห่งเอเชีย หรือเอดีบี ของญี่ปุ่นด้วย
21 ส.ค. 2554

ผลพวงจากสึนามิในญี่ปุ่นอาจกระทบกระเทือนถึงการเป็น “ผู้ถือหุ้นใหญ่” ในธนาคารเพื่อการพัฒนาแห่งเอเชีย หรือเอดีบี ของญี่ปุ่นด้วย 
เพราะงานนี้อาจมีผลต่อการสนับสนุนด้านเงินทุนก้อนใหญ่ที่ญี่ปุ่นเคยให้ทุกๆ ปี ดีไม่ดีจีนอาจคว้าพุงปลาแซงหน้าญี่ปุ่นไปก็ได้ เหมือนกรณีของธนาคารโลก หรือเวิลด์แบงก์ ที่เพิ่งเปลี่ยนสูตรการเป็นผู้ถือหุ้น และผู้สนับสนุนเงินทุนกันไปเมื่อเร็วๆ นี้
...l...ปลายเดือน มี.ค.นี้ ไตรรงค์ สุวรรณคีรี รองนายกรัฐมนตรี ยกขบวนนักธุรกิจและทีมข้าราชการชุดใหญ่ไปดูงานที่เมืองทวาย ประเทศพม่า หลังจากอิตาเลียนไทยฯ ได้รับสัมปทานจากรัฐบาล พม่าให้เป็นผู้พัฒนาพื้นที่มูลค่ากว่าแสนล้านบาท ขณะที่ธนาคารไทยพาณิชย์เป็นที่ปรึกษาทางการเงินในการระดมทุนให้กับอิตาเลียนไทยฯ
 




...l...ขณะที่ อรรคศิริ บุรณศิริ ผู้อำนวยการสำนักงานความร่วมมือทางเศรษฐกิจประเทศเพื่อนบ้านจะร่วมเดินทางไปงานนี้ด้วย เตรียมกางแผนที่ดูเส้นทางเชื่อมไทยพม่า ตามแนวชายแดนหวังใช้ประโยชน์จากโครงการนี้ให้มากที่สุด อืม...ก็เงินกู้ตอนนี้ยังเหลือเพียบ ก็ตั้งแต่มีปัญหากับกัมพูชานั่นไง
...l...ได้รับการร้องเรียนมามากเกี่ยวกับการประมูลสินทรัพย์ของกรมบังคับคดี ที่มีแก๊งหากินกับสินทรัพย์คอยกวน คอยล้มการประมูลบ้านที่ดินหรือสินทรัพย์แปลงงามๆ แม้มีคนจะซื้อจริงๆ ก็อาจไม่ได้ของอย่างที่ตั้งใจ วงในจะรู้ดีว่า เสร็จแล้วสินทรัพย์พวกนี้ก็จะตกอยู่ในมือของบรรดานักเซ้งที่รู้กันกับเจ้าหน้าที่ข้างใน พอหาคนซื้อได้เมื่อไหร่ ก็พร้อมดึงโฉนดออกจากลิ้นชัก
...l...สำราญ ภูอนันตานนท์ อดีตผู้จัดการเอสเอ็มอี แบงก์ ตอนนี้ไฟแรงสุดๆ หันไปจัดทำเว็บไซต์ให้ความรู้ทางเศรษฐกิจและสังคม ชื่อ creativevill.com ข้างในมีเนื้อหาสาระให้คนรักความก้าวหน้าทางความคิดและธุรกิจได้คลิกเข้าไปดูกัน ส่วนงานทางการเมืองตอนนี้ สำราญ บอกขอพักไว้ก่อน ขอกลับไปช่วยงานในฐานะลูกหม้อสหพัฒน์ให้เต็มที่
...l...ธนาคารแห่งประเทศไทย ใช้ห้องมั่นคงที่โรงกษาปณ์ใหม่ถนนพุทธมณฑล รองรับทองคำหลวงตามหาบัว ล็อตล่าสุดที่ส่งมอบมาจากวัดป่าบ้านตาดอีกเกือบตัน โดยมีการตั้งคณะกรรมการตรวจวัดคุณภาพทองคำและหลอมละลายทองเพื่อให้เป็นเนื้อเดียวกันแล้ว เพราะทองคำที่ได้รับบริจาคมาส่วนหนึ่งเป็นทองคำรูปพรรณ
...l...คดีงาช้าง “ของกลาง” ที่ด่านศุลกากร สนามบินสุวรรณภูมิหาย ยังไม่มีอะไรคืบหน้า แถมยังแว่วว่าตำรวจมีการปล่อยตัวชิปปิงที่ถูกจับไป 1 คน ออกจากห้องขังไปแล้ว งานนี้อธิบดีกรมศุลกากร ประสงค์ พูนธเนศ คงต้องตรวจสอบ เอาจริงเอาจังให้หนัก เพราะของกลางก็ไม่ได้คืน คนผิดที่เห็นชัดๆ ก็จับไม่ได้ อย่างนี้ก็ปล่อยให้มิจฉาชีพลอยนวล